Der mangler lige nu mindst 45 taxachauffører i Nordjylland. Et nyt samarbejde skal skaffe flere bag rattet i de nordjyske taxaer.

Regndråberne når knap at samle sig på forruden, inden viskeren effektivt fjerner nedbøren. Regnen har silet ned i flere timer, og det skaber dollartegn i øjnene på manden bag rattet. - Vi har altid travlt, når vejret er så dårligt. Så vælger mange en taxatur, siger Gert Mark, mens han fører den store taxa ud af Aalborg Taxas central i Skalborg. Han er formand for Aalborg Taxa, som lige nu ser en stigende efterspørgsel på taxakørsel. - Siden coronarestriktionerne ophørte, har vi udelukkende fået flere og flere kunder, siger formanden. Ikke nok taxaer i nattelivet Det går faktisk så godt for taxabranchen i Nordjylland, at der tilsammen mangler mindst 45 taxachauffører i regionen. Det mærkes også hos Aalborg Taxa. - Det betyder, at der er nogle kørselsopgaver, vi må sige nej tak til, siger Gert Mark og fortsætter: - Det betyder også, at vi ikke får flyttet lige så mange kunder i nætterne i løbet af weekenden, som vi gerne vil. I stedet går mange af dem rundt i gaderne i midtbyen. Formanden fremhæver de tragiske hændelser med både Mia Skadhauge Stevn og Oliver Ibæk Lund, som har startet en debat om, hvordan man skaber et tryggere natteliv. - Vi har desværre set, hvad der kan ske, hvis vi ikke har mulighed for at køre de unge mennesker hjem, og det er også en af grundene til, at vi rigtig gerne vil have besat så mange af stillinger som muligt, siger Gert Mark. Kursus med jobgaranti er - måske - løsningen For at få de mange chaufførstillinger besat samarbejder Aalborg Taxa og fire andre nordjyske vognmænd med 3F og Styrelsen for Arbejdsmarked og Rekruttering. Vognmændene lover arbejde til nye chauffører, hvis 3F kan skaffe ledige, der gerne vil på chaufførkursus. -  For os er det jo fantastisk, når der er 45 konkrete job til vores ledige medlemmer, siger Dan Oxholm. Han er A-kasseleder hos 3F Aalborg. De fem vognmænd har forpligtet sig til at tilbyde job, hvis ledige fra 3F gennemgår et kursus på 18 dage, hvor de lærer at være taxachauffør. - Det ligger helt fast, at vi vil have vores medlemmer i arbejde. Og hvis vi samtidig kan løse et behov hos arbejdsgiverne, er det jo bare helt fantastisk, siger A-kasselederen. Hos Aalborg Taxa håber man, at job efter afsluttende kursus vil få flere til at søge taxavejen. - Der er måske nogle derude, der gerne vil have et fleksibelt job. Det kan vi levere. Men det er klart, vi har mest travlt, når andre har fri, og det skal man naturligvis være afklaret med, siger Gert Mark. Ikke desto mindre, håber Aalborg Taxa på flere nye kollegaer. - Hvis de kan levere den service, vi lover vores kunder, så skal de være mere end velkomne.